TRITN คว้างานก่อสร้างท่อขนส่งน้ำมัน มูลค่า 3 พันล้าน
TRITN ลงนามสัญญารับเหมาก่อสร้างท่อขนส่งน้ำมันโครงการ NFPT ของ FPT มูลค่า 3.30 พันลบ. ใช้ระยะเวลาก่อสร้าง 2 ปี มั่นใจปีนี้พลิกกำไรแน่นอน
13 ม.ค. 2560

TRITN ลงนามสัญญารับเหมาก่อสร้างท่อขนส่งน้ำมันโครงการ NFPT ของ FPT มูลค่า 3.30 พันลบ. ใช้ระยะเวลาก่อสร้าง 2 ปี มั่นใจปีนี้พลิกกำไรแน่นอน
บริษัท ไทรทัน โฮลดิ้ง จำกัด (มหาชน) หรือ TRITN เปิดเผยว่า บริษัท สเตรกา จำกัด (มหาชน)  หรือ STREGA ซึ่งเป็นบริษัทย่อยที่ บริษัทถือหุ้นอยู่ 84.21% ได้ลงนามเซ็นสัญญาโครงการ NFPT ร่วมกับ บริษัท ขนส่งน้ำมันทางท่อ จำกัด (FPT) ซึ่งดำเนินการลงทุน ก่อสร้าง และบริหารโครงการขนส่งน้ำมันผ่านระบบท่อ มีมูลค่าโครงการ 3,300 ล้านบาท ซึ่งเป็นโครงการที่ FPT มีความประสงค์จะก่อสร้างระบบท่อขนส่งน้ำมันจากคลังน้ำมันบางปะอิน อำเภอบางปะอิน จังหวัดพระนครศรีอยุธยา ซึ่งเป็นจุดเริ่มต้นของโครงการขยายระบบท่อขนส่งน้ำมันไปภาคเหนือ (NFPT) เพื่อขนส่งน้ำมันผ่านระบบท่อไปยังคลังน้ำมันจังหวัดลำปาง ระยะทางการก่อสร้างรวม 568 กิโลเมตร โดยมีการก่อสร้างด้วยรูปแบบการขุดเปิดหน้าดิน และการขุดเจาะแบบไม่เปิดหน้าดิน โดยจะใช้ระยะเวลาแล้วเสร็จ 24 เดือน
โดยโครงการแบ่งเป็น 2 ระยะ คือ ระยะที่ 1 การก่อสร้างระบบท่อขนส่งน้ำมันจากคลังน้ำมันบางปะอิน จังหวัดพระนครศรีอยุธยา และระยะที่ 2 ขยายแนวท่อจากจังหวัดกำแพงเพชรไปตามแนวเขตทางของกรมทางหลวง และกรมทางหลวงชนบท
อนึ่ง การลงนามเซ็นสัญญาโครงการ NFPT ร่วมกับ บริษัท ขนส่งน้ำมันทางท่อ จำกัด (FPT) ถือเป็นอีกหนึ่งความสำเร็จจากทีมผู้บริหารใหม่ซึ่งจะทำให้เห็นว่าในปี 2560 นี้ STREGA และ TRITN จะพลิกมามีกำไรได้อย่างแน่นอน อีกทั้งธุรกิจก็กำลังเติบโตอย่างต่อเนื่อง พร้อมกันนี้ TRITN ยังมีมติแต่งตั้ง นายณัฐดนัย อนิทรสุขศรี เข้าดำรงตำแหน่ง กรรมการ กรรมการอสิระ และประธานกรรมการตรวจสอบ แทนนางจุไรรัตน์ ปันยารชุน ที่ลาออกจากตำแหน่ง โดยให้มีผลตั้งแต่วันที่ 12 มกราคม 2560 เป็นต้นไป
